OSKE IIC V21 – Hud, anamnese ved urticaria

|  |
| --- |
| **Forfatter** |
| Navn | Institutt | Undervisningsenhet | E-post | Telefon |
| Ola Nordmann | IKOM | Hud | Ola.nordmann@ntnu.no | 1234678 |
| Nivå på oppgave (flere kryss er mulig): |
| IAB: | IIAB:  | IIC:x | IID: |
| Læringsmål |
| Semester IIC 5 Hudsykdommer 5.1.3 gjennomføre et målrettet klinisk intervju og foreta en systematisk og fullstendig klinisk undersøkelse av hud, hudens adnexsstrukturer (hår, negler, svettekjertler) og slimhinner i munn og på ytre kjønnsorganer samt beskrive visuelle og kliniske funn ved hjelp av dermatologisk terminologi (efflorescenslære) |
| Stasjonskart/rammeverk for OSKE |
| Kommunikasjon, forklaring, anamnese Målrettet anamnese og/eller kommunikasjon/forklaring om behandlingsprinsipper til pasient/pårørende ved følgende tilstander: Pruritus/ Kløe, Akutt og kronisk urticaria |
| Tidsbruk: | Stasjon  |  | Forflytning/Sensur | Totalt |
|  | 8 minutter |  | 2 minutter | 10 minutter |
|  |
| **Informasjon til administrasjonen:** |
| Eksamenspasient |
| Kvinne/mann i hvilken som helst alder |
| Utstyr undervisningsenheten skaffer: |
| Intet |
| Utstyr undervisningsenheten trenger hjelp til å skaffe (administrasjonen skaffer): |
| Laminerte utgaver av bilder til oppgaven |
| Spesielle forhold omkring oppsett av stasjon: |
| Eksaminator ønsker å se ansiktet til både pasient og student. Student sitter skrått ovenfor pasient.  |

# Instruksjon til student (oppgavetekst til dør)

På denne posten er anamneseopptak det sentrale. Du vil møte en pasient som kommer til legekontoret med et kløende utslett. Ta opp en målrettet anamnese.

Eksaminator vil legge frem bilder av utslettet når det er 3 minutter igjen. Du velger selv når du vil snu bildene. Du kan stille pasienten supplerende spørsmål etter at du har sett på bildene dersom du ønsker det.

Når det er ett minutt igjen eller når du signaliserer at du er ferdig vil sensor spørre deg om hva som er mest sannsynlig diagnose.

Vent på gangen til du hører startsignalet.

# Instruksjon til eksaminator

Oppgaven er ment å teste studentens evne til å ta opp en målrettet anamnese hos en pasient med et kløende utslett, og sammen med bilder av utslett stille riktig diagnose.

Du skal etter å ha sett identifikasjon forholde deg passiv inntil det er 3 minutter igjen. Da skal du si:

“Nå er det 3 minutter igjen, her har du bilder av utslettet” og legge frem de to bildene på bordet til studenten.

Når det er 1 minutt igjen av tiden (eller dersom studenten signalisere at hen er ferdig før dette) spør du: “Hva er mest sannsynlige diagnose her?”

Du må forsikre deg om at studentnavn stemmer med det du har på skjermen. Studenten er instruert til å vise ID til deg. Som eksaminator skal du ikke gi noen hint, kun krysse av på scoringsskjema. Følg godt med og hold tiden. Du skal ikke komme med tilleggsspørsmål annet enn det som er bestemt på forhånd. Du skal oppføre deg likt overfor alle studentene.

Når endelig signal lyder etter 8 minutter, skal du be studenten forlate rommet og gå videre til neste stasjon.

Dersom studenten blir helt ferdig med oppgaven før tiden er ute kan du be studenten gå ut i gangen og vente på neste stasjon.

Gjør ferdig scoringen i scoringsskjemaet:

1. Global score: Gjør til slutt en totalvurdering av studentens prestasjon etter ditt eget skjønn og kryss av på «Global score». Global score er uavhengig av sjekklistescore og vil ikke påvirke kandidatens sjekklistescore.
2. Kommentar til student: Gi skriftlig tilbakemelding til studentene om prestasjonen og forslag til forbedringer.

Send inn scoringsskjemaet ved å trykke ”submit”.

Omstill deg til neste student.

# Instruksjon til eksamenspasient

Du er en pasient som har slitt med tilbakevendende utslett de siste 7 ukene.

Utslettet kom en ettermiddag for ca. 7 uker siden, og du fikk røde områder i huden som klødde veldig mye (se vedlagte bilder). Utslettet flyttet seg rundt omkring på kroppen i et par dager før det gav seg. Utslettet er hevet fra hudens overflate. Flekkene/vablene var ikke på samme sted mer enn et par timer omtrent før de forsvant og det dukket opp nye et annet sted. En uke etterpå skjedde det samme igjen: 3 dager med det samme utslettet som kom, flyttet seg rundt på hele kroppen og forsvant. Sånn har det holdt på i 7 uker nå, helt likt hver gang. Siste runde gav seg to dager før du nå er hos legen.

Den intense kløen er det som har plaget deg mest, og du synes det hjelper litt å dusje i kjølig vann eller legge noe kaldt på, men det er bare kortvarig lindring. Utenom kløen og hevelsene har du følt deg i ganske fin form, og du har ikke hatt feber eller følt deg syk. Du har ikke svettet om natta eller gått ned i vekt.

Hvis du blir spurt om du har hatt hevelser rundt øyne, lepper, munn e.l. kan du svare at du ikke har hatt det. Ellers har det vært over det meste av kroppen.

*Du bruker ingen faste medisiner.* Ellers bruker du bare Paracet en sjelden gang, hvis du har vondt i hodet, har influensa eller lignende. (Hvis du blir spurt: Da tar du 500mg Paracet)

Sykehistorie: Du har aldri opplevd noe lignende før, og har ikke hatt andre utslett som du kan huske. Du er ellers frisk. Du har ingen allergier som du vet om.

Familie: Du er gift og har to barn. Moren din har psoriasis, og faren din har slitt med høyt blodtrykk og høyt kolesterol. Ellers er det ingen sykdommer i familien som du vet om. Det er ingen andre som har lignende plager som du har nå.

Yrke/hobby: Du jobber som lærer i ungdomsskolen. På fritida liker du å lese og gå på konserter.

Du røyker ikke, snuser ikke, har ikke brukt andre rusmidler, og du drikker en halv til én flaske vin med ektefelle eller venner i helgene.

Du har ikke spist noe uvanlig den siste tiden, og gjorde ingen spesielle livsstilsendringer i tiden da utslettet oppstod.

Obs: Hensikten med oppgaven er at studenten skal spørre deg ut og få fram sentrale punkt i sykehistorien din. Det er derfor viktig at du ikke gir fra deg alt for mye informasjon uten at du blir spurt konkret om det. Det er viktig at forholder deg likt til alle studentene, og prøver å ikke hjelpe til dersom du merker at studenten har glemt å spørre om noe.

# Strukturert scoringsskjema

|  |  |  |  |
| --- | --- | --- | --- |
|  | God (2 poeng) | Tilfredsstillende (1 poeng) | Ikke tilfredsstillende eller ikke utført(0 poeng) |
| Hilser på pasienten | Hilser med fullt navn  |  Hilser på pasienten |  Hilser ikke på pasienten |
| **Anamnese** |   |   |   |
| Debut og varighet | Får frem at utslettet oppstod brått, og har kommet og gått i ca. 2 mnd. med varighet på ca. 3 dager hver gang.  | Får frem at utslettet har kommet og gått i 2 mnd.   |  Får ikke frem varighet eller debut.  |
| Karakter | Får frem at utslettet ikke etterlater seg merkerFår frem at utslettet flytter på seg og ikke er på samme sted mer enn et døgn.  | Får frem at utslettet flytter på seg ELLER at det forsvinner uten å etterlate merker.   | Får ikke frem at utslettet flytter på seg og at det ikke etterlater merker.  |
| Lokalisasjon | Får frem at utslettet har affisert huden over store deler av kroppen, men ikke ansikt eller i munn og svelg. | Får frem at utslettet har affisert huden over store deler av kroppen. Spør ikke om ansikt/munn/svelg. | Får ikke frem fullstendig utbredelse av utslettet.  |
| Utseende | Får frem at det er en rødlig hevelse i huden av ulik størrelse og fasong før bildene undersøkes.  | Får frem to av følgende: hevelse fra huden, rødt, varierende fasong | Får ikke frem utseende på utslettet |
| Kløe/svie/smerter | Får frem at det klør veldig mye.  |  | Får ikke frem at utslettet klør. |
| Lindrende og forverrende faktorer | Spør om lindrende og forverrende faktorer | Spør om lindrende ELLER forverrende faktorer | Spør ikke om dette.  |
| Mistanke om utløsende faktorer | Spør om pasienten har mistanke om noen utløsende årsaker |  | Spør ikke om pasienten har oppdaget noen utløsende årsaker |
| Tidligere utslett | Spør om pasienten har hatt noe lignende eller andre utslett før |  | Spør ikke om pasienten har hatt noe lignende før |
| Tidligere sykdommer/plager | Spør om pasienten har andre sykdommer |  | Spør ikke om pasienten har andre sykdommer.  |
| Hudsykdommer i familien | Spør om hudsykdommer i familien  |  | Spør ikke om hudsykdommer i familien |
| Medisiner | Fast og behovsmedikasjon og spesielt om NSAIDs | Fast og behovsmedikasjon | Spør ikke om medisiner |
| Allergier | Spør om allergier  |   | Spør ikke om allergier |
| Arbeid/hobby | Spør om pasientens yrke og hobbyer  | Spør om pasientens yrke ELLER hobbyer | Spør om hverken yrke eller hobbyer  |
| Skape struktur (flyt, innhold, tidsbruk) | God | Tilfredsstillende | Ikke tilfredsstillende |
| Gjennomfører samtalen på en respektfull og ivaretagende måte | God | Tilfredsstillende | Ikke tilfredsstillende |

|  |  |  |  |
| --- | --- | --- | --- |
| **Spørsmål etter bildefremvisning: Hva er mest sannsynlige diagnose?** |   |   |   |
| Urticaria | Urticaria (Elveblest og kronisk urticaria er også godkjent)  |  | Svarer noe annet enn urticaria. |

(Tips: Her angir du det som skal scores på under eksamen. Tenk også på prosessorienterte scoringselementer som strukturert undersøkelse. Annen scoringsskala kan være mulig slik som ”nevnt/ikke nevnt”, man kan endre poenggivningen for å vekte opp enkelte elementer eller deler av skjemaet osv.)

|  |
| --- |
| Global score (Skal ikke endres!) |
| Utmerket | God bestått | Bestått | Grensetilfelle | Stryk |
|  |  |  |  |  |

|  |
| --- |
| Kommentar til student (Skal ikke endres!)  |
|  |

Studenten får tilsendt kommentaren i feltet over, på epost etter endt eksamen.